Phala Phala: ANC besef nie ‘oorwinning’ kom met ŉ prysPres. Cyril Ramaphosa Dinsdag by die polisiekollege in Pretoria. (Foto: Jairus Mmutle/GCIS) Opposisiepartye het sterk te velde getrek teen die ANC nadat die meerderheid van sy LP’s “nee” gestem het om pres. Cyril Ramaphosa in ŉ staat van beskuldiging te plaas. Die ANC het die stap egter verwelkom en gesê hy is bly dat die Nasionale Vergadering geweier het om toe te gee aan die “valse en ondeunde eise” van sommige opposisiepartye wat hul verklaarde politieke doelwit wou bereik om die staatshoof en die ANC-geleide regering “deur die agterdeur te ontsetel”. Ramaphosa is nog veilig in sy pos nadat 214 lede van die Nasionale Vergadering Dinsdagmiddag “nee” gestem het om hom in ŉ staat van beskuldiging te plaas. Altesaam 148 LP’s het “ja” gestem. Die EFF het aangedui hy is van voorneme om die howe te nader om ŉ bepaling te maak oor wat nou moet gebeur. “Die president moet erg skaam wees dat hy sy party toegelaat het om die Grondwet te ondermyn,” het EFF-leier Julius Malema gesê. “Wat die ANC dalk nog nie besef het nie, is dat hierdie oorwinning met ŉ prys kom deurdat dit die mite oor die party se sogenaamde vernuwing verpletter het,” het John Steenhuisen, DA-leier, in reaksie gesê. Dr. Pieter Groenewald, VF Plus-leier, het gesê die stemming het bevestig dat die belange van pres. Ramaphosa en die ANC eerste kom en eers daarna die belange van Suid-Afrika. “Gesonde verstand maak dit in hierdie geval duidelik dat die president na vore sou kom met die waarheid indien hy niks het om weg te steek nie. Hy het immers self erken dat daar valuta op sy plaas was. Die presiese bedrag is irrelevant. “Die logiese vrae wat hieruit voortspruit, sou dan wees of voldoen is aan die wetlike vereistes om die geld te verklaar, of daar BTW op die transaksie betaal is, waarom die diefstal so lank verswyg is en les bes, waarom die kontant in meubels versteek is. “Al wat Suid-Afrika vra, is antwoorde op hierdie logiese vrae wat die president self nie ontken nie. “Deur dit nie te doen nie, skop pres. Ramaphosa lede van die publiek in die tande deur hard en duidelik met sy optrede te sê die ANC is veel belangriker as die mense van Suid-Afrika.” Herman Mashaba, leier van ActionSA, het gesê baie Suid-Afrikaners het hul hoop op ŉ Ramaphosa-presidentskap geplaas in die nasleep van Zuma se verlore dekade, maar is wreed ontnugter. “Dit is hoog tyd dat Suid-Afrikaners ŉ president kry wat hulle verdien. Een wie se leierskap onberispelik is en ná Zuma en Ramaphosa is dit nou duidelik dat etiese leierskap nie in die ANC gevind kan word nie.”